Danske temamønter

De danske temamønter er mønter udgivet i Danmark, hvor motiverne har et fælles tema. Danmarks Nationalbank har siden 2002 udsendt temamønter i serier, hvor 20-kronemønterne har haft tårne (2002-07), skibe (2007-12) og videnskabsteorier (2013) som tema, mens eventyrserien (2005-07) og polarserien (2007-09) har prydet 10-kronerne. Forsiden på alle temamønter har indtil nu været et portræt af Dronning Margrethe 2., først af Mogens Møller og siden af Lis Nogel, lavet i anledning af dronningens 70-års fødselsdag. Som samlerudgaver blev mønterne med videnskabsteorier også udsendt i sølv ligesom eventyr- og polarmønterne blev udsendt som samlerudgaver i sølv og guld. Temamønterne er også udsendt som cirkulationsmønter helt på linje med de almindelige 10- og 20-kronemønter.

Tårnmønterne 

Tårnmønterne er en serie på 10 temamønter, udsendt over en periode fra 2. december 2002 til 20. juni 2007. Tårnmønterne er alle udsendt som almindelige 20-kroner, og deres forside er den samme som på almindelige 20-kroner. På bagsiden er der derimod motiver af forskellige tårne og en enkelt gruppe af varder. Efter 2007 blev Tårnmønterne afløst af en ny serie, Skibsmønterne.

Den første mønt havde motivet Aarhus Rådhus i anledning af arkitekten Arne Jacobsens 100-årsfødselsdag.

Eventyrmønterne 

Eventyrmønterne er en serie på 5 forskellige temamønter, udsendt i 3 forskellige udgaver: En almindelig 10-krone, en 10-krone i sølv (999 Ag) og en 10-krone i guld (900 Au). Den første mønt blev udsendt den 31. marts 2005 og den sidste mønt blev udsendt den 25. oktober 2007. Forsiden på mønterne er den samme som på almindelige 10-kroner, mens der på bagsiden er motiver inspireret af H.C. Andersens eventyr.

Året 2005 blev valgt i anledning af H.C. Andersens 200-års fødselsdag.

Polarmønterne 

Polarmønterne er en serie på 3 temamønter, den første mønt blev udsendt 26. marts 2007 og den sidste mønt blev udsendt den 23. februar 2009. Polarmønterne udsendtes i anledning af Det Internationale Polarår 2007-2009. Hver mønt blev udsendt i 3 varianter: En almindelig 10-krone (1,2 millioner eksemplarer), en 10-krone i sølv (999 Ag) og en 10-krone i grønlandsk guld (900 Au). Mønterne deler forside med almindelige 10-kroner, mens der på bagsiden findes forskellige motiver fra polarområderne.

Skibsmønterne 

Skibsmønterne er en møntserie fra Den Kgl. Mønt med motiver af danske skibe præget på ellers almindelige 20-kroner. Der blev i perioden 2007-2012 udsendt 12 skibsmønter i 300.000-1.000.000 eksemplarer for hver.

Serien består af forskellige skibstyper, der er udvalgt så de dækker en så bred del af dansk søfartshistorie som muligt. Der findes en søsterserie af 20-kroner, Tårnmønterne og to søsterserier af 10-kroner, Polarmønter og Eventyrmønter.

Den første mønt fik inspektionsskibet Vædderen som motiv i anledning af Galathea 3-ekspeditionens hjemkomst, mens den tiende mønt fik dampskibet Hjejlen som motiv i anledning af 150-året for skibets bygning.

Videnskabsmønterne 

Videnskabsmønterne er en møntserie fra Den Kgl. Mønt med motiver af danske videnskabsmænds teorier på ellers almindelige 20-kroner. Som noget nyt i danske temamøntserier blev alle mønter udsendt samme dag; den 7. oktober 2013.

Den første mønt fik Niels Bohrs atommodel som motiv i anledning af denne models 100-års jubilæum.

Serien består af 4 almindelige 20-kroner i aluminiumsbronze, til cirkulation og nogle i en særlig proof version og 4 500-kronemønter i sølv.

Produktionstal er:

20-krone til cirkulation:
 Niels Bohr: 268.000 stk.
 H.C.Ørsted: 286.000 stk.
 Ole Rømer: 300.000 stk.
 Tycho Brahe: 300.000 stk.

20-krone i proof version:
 Niels Bohr: 1.976 stk.
 H.C.Ørsted: 1.987 stk.
 Ole Rømer: 2.146 stk.
 Tycho Brahe: 2.000 stk.

500-krone sølv:
 Niels Bohr: 3.981 stk.
 H.C.Ørsted: 3.521 stk.
 Ole Rømer: 3.577 stk.
 Tycho Brahe: 3.600 stk.

Referencer

Eksterne henvisninger 
 Danmarks Nationalbank - Temamønter

Numismatik
Temamønter
Temamønter